Susanne Clemensen (CD), 2000-01-20:
Da CD's ordfører, hr. Peter Duetoft, ikke kan være til stede i dag, skal jeg fremføre CD's synspunkter. CD er ovenud tilfreds med det fremsatte lovforslag. Dansk Center for Holocaust- og Folkedrabsstudier er jo et resultat af et samarbejde mellem en initiativgruppe, statsministeren og CD.
I forbindelse med finansloven for 1999 blev der afsat bevillinger.
I løbet af året nedsatte man en bestyrelse og leder, og nu kan arbejdet gå i gang.
Allerede i næste uge vil centret spille en central rolle i forbindelse med den store konference i Stockholm om holocaust, som bl.a. den svenske regeringschef har taget initiativ til. Danmark kan nu spille en aktiv rolle i forskningen og oplysningen om denne skændsel i europæisk historie, og vi kan være med til at sikre, at dokumentationen om holocaust bevares, og at man effektivt imødegår de grupper, der i stigende omfang benægter, at holocaust har eksisteret, og endelig at man med udgangspunkt i holocaust og andre folkemord forsøger at blive bedre til at forebygge dem.
Tænk, hvis det internationale samfund kan reagere så tidligt på tendenser i et land, der normalt vil føre til etnisk udrensning og folkemord, at man kan forhindre det på forhånd!
Der er nogle, der har spurgt, og jeg hører også lidt, at Dansk Folkeparti og SF spørger i den retning i dag: Hvorfor skal vi have et dansk center for holocaust- og folkedrabsstudier, vi har jo et center for menneskerettigheder?
Og der er andre, der har spurgt, ganske vist ikke her i dag: Jamen hvorfor skal det hedde »holocaust- og folkedrabsstudier«, hvorfor skal vi have sådan et center, er det ikke nok bare at kalde det et dansk center for folkedrabsstudier f.eks.?
Dertil er at sige, at holocaust er altså det værste eksempel, vi har set på den mest brutale og hensynsløse nedslagtning, der har fundet sted, og så tilmed i et såkaldt højteknologisk og civiliseret samfund som det tyske under Anden Verdenskrig, hvor 6 millioner jøder, et folk, blev udryddet i gaskamrene i de tyske koncentrationslejre.
For Internettet er i dag fyldt med sider, der på den mest rabiate og uanstændige måde hævder, at holocaust aldrig har fundet sted, og modgiften til de her påstande er oplysning og undervisning.
Undervisningsindsatsen er vigtig både i folkeskolen og i gymnasiet.
CD glæder sig over, at det i en årrække har været muligt at sende grupper af lærere til Yad Vashem i Jerusalem, hvor de har fået flere ugers seminarer om holocaust, og vi håber, at de her kurser kan fortsætte. Vi håber, at det her center altså kan spille en central rolle ikke bare i det her arbejde, men også i den generelle oplysning.
Centret skal naturligvis samarbejde med andre centre rundtomkring i verden.
Det kan være det svenske center i Uppsala, det kan være holocaustmuseet i Washington, eller det kan være Yad Vashem.
København kan blive en central by i forbindelse med indsatsen for menneskerettigheder og kampen mod folkemord.
Vi har menneskerettighedscentret, vi har centret for torturofre, og nu har vi altså det her center.
Men for at kunne planlægge må centret naturligvis have et stabilt grundlag.
Selv om der ikke er forskel på holocaustcentrets nuværende struktur og den, der foreslås her i lovforslaget,
er det rigtigt for dets placering, at det bliver lovfæstet.
Så det skal regeringen have tak for, og den skal få CD's fulde støtte til det.